**Hotell 13** (tysk originaltittel: *Hotel 13*) er en tysk dramaserie for ungdom som gikk originalt på TV fra 2012 til 2014. Den er laget som en samerbeidsproduksjon mellom Studio 100 og Nickelodeon. Serien ble første gang sendt på tyskspråklig Nickelodeon 3. september 2012.

Serien har blitt oversatt til flere språk, og ble første gang sendt med norske stemmer på NRK Super sommeren 2014. Serien ble raskt en av de mest populære seriene på NRK Super. Flere av stemmene har i den norske versjonen fått rogalandsdialekt.

Det er laget to sesonger av serien, som består av henholdsvis 120 og 56 episoder, og Nickelodeon skal ha bekreftet at det ikke er planlagt ytterligere oppfølgere. Det er dessuten laget en spillefilm som binder sammen handlingene i de to sesongene.

Handling Sesong 1
-----------------

Den unge gutten Tom hadde akkurat mistet gullfisken sin Eddison, og var i ferd med å begrave den i skogen, da han fant en kiste med et postkort. Der stod det at han måtte reise til Hotell 13 om åtte år for å lete etter rom nummer 13 for å redde en viss professor Magelaan, som er i stor fare. Det er det Tom nå gjør som 15-åring. På veien møter han den jevngamle Anna som også har fått seg sommerjobb på Hotell 13.

Snart blir han også kjent med Annas noe klumsete og naive bestevenninne Liv, og sammen starter trekløveret jakten på det hemmelige rommet. Toms interesse for fysikk og teknologi, kombinert med Annas smarte tanker og Livs sprudlende engasjement skal vise seg å komme til nytte på leting etter det mystiske rommet, som tilsynelatende ikke eksisterer på Hotell 13.

Hotelldirektør Richard Leopold og hans sønn Jack leter imidlertid også etter rommet, og det blir et kappløp for Tom og vennene hans.

På hotellet arbeider også den litt strenge, dog hjelpsomme og morsomme resepsjonisten Ruth, hotellkokken Lenny og hans magiinteresserte lærling Flo, og dessuten den bortskjemte Victoria von Lippstein. Moren hennes er reiseleder og har en høyt rangert stilling, og hun bestemmer at Victoria skal arbeide på Hotell 13 denne sommeren for å oppdras.

Både kjærlighet og drama blir en del av hverdagen på Hotell 13.

Roller
------

| Rolle | Skuespiller | Norsk stemme |
| --- | --- | --- |
| Tom Kepler | Patrick Baehr | Oskar Holldorff |
| Anna Jung | Carola Schnell | Emilie Skolmen Kaafjeld |
| Liv Sonntag | Julia Schäfle (Sesong 1)Sarah Thonig (Sesong 2) | Seda Melissa Witt |
| Victoria von Lippstein | Hanna Scholz | Marianne Stormoen |
| Florian "Flo" Tuba | Marcel Glauche | Rolf Kristian Larsen |
| Jack Leopold | Gerrit Klein (Sesong 1)Lion Wasczyk (Sesong 2) | Johannes Blåsternes |
| Richard Leopold | Peter Nottmeier | Egil Birkeland |
| Lenny Bode | Jörg Moukaddam | Andreas Cappelen |
| Ruth Melle | Ilka Teichmüller | Christina Mae Askeland |

Norsk versjonering
------------------

Den norske versjoneringen er gjort av SDI Media.

Den norske introsangen er ved Hans Marius Hoff Mittet. Ellers medvirkende er Marit Synnøve Berg, Per Skjølsvik, Anna Haaland Aano, Christoffer Staib, Johannes Joner, Inger Teien, Martin Vigre, Per Frisch, Johannes Blåsternes, Sigbjørn Solheim, Emilia Steenstrup, Magnus Nielsen, Selome Emnetu, Stian Thorstensen.

Norsk oversettelse er ved Audhild Jerdal og Hilde Skappel. Audhild Jerdal, Lars Dahl Dolva og Åsgeir Knudsen har fungert som instruktører. Miksetekniker var Bård Høvik. Prosjektleder var Hans Hopen.

Referanser
----------

1. ↑  Hotel 13: der Starttermin
2. ↑  «Presentasjon av Hotell 13 på nrksuper.no». Arkivert fra originalen 14. juli 2014. Besøkt 7. juli 2014.
3. ↑  «Aftenbladet: Christina dubber på rogalandsdialekt». Arkivert fra originalen 14. juli 2014. Besøkt 7. juli 2014.
4. ↑  Hotell 13 - episode 11 i NRK TV (begrenset tilgjengelighet)
5. ↑  Hotell 13 - episode 52 i NRK TV (begrenset tilgjengelighet)

Eksterne lenker
---------------

* (de) Offisielt nettsted Rediger på Wikidata
* (en) *Hotell 13* på Internet Movie Database Rediger på Wikidata

* (en) *Hotell 13* på The Movie Database – TV Rediger på Wikidata